L’equip Sènior masculí del Burjassot CB es juga l’ascens a la Primera Divisió Nacional de la Comunitat Valenciana
2025-07-24

El Club de Bàsquet Burjassot està vivint moments històrics. Per primera vegada en la història del club, l’equip Sènior masculí s’ha classificat per a disputar la fase final de la Primera Divisió Nacional de la Comunitat Valenciana. Els huit primers equips classificats, entre els quals està el Burjassot CB, s’enfrontaran entre ells, en format eliminatori de partit d’anada i tornada, fins que queden únicament tres equips que ascendiran directament a Lliga EBA (Lliga Espanyola de Bàsquet Aficionat), competició a nivell nacional que depén de la Federació Espanyola de Bàsquet.

El primer partit de l’eliminatòria per al Burjassot CB se celebrarà el dissabte 4 de maig, a les 19.00 h, en el pavelló del Poliesportiu Municipal, contra l’ADESAVI. El Burjassot CB convida a tots els amants del bàsquet a acudir a animar al Burjassot CB en l’inici d’este camí històric.